Iċedu l-armi L-aħħar erba' manifestanti armati li kienu qegħdin jokkupaw il-Malheur National Wildlife Refuge, fl-istat Amerikan ta' Oregon, taw lilhom infushom f'idejn l-awtoritajiet wara 41 ġurnata ta' reżistenza. Dan il-grupp, li oriġinarjament kien magħmul minn għexieren ta' persuni, okkupa r-refuġju fit-2 ta' Jannar wara li żewġ ranchers kienu arrestati bl-akkuża ta' ħruq doluż meta nirien li ħolqu fuq arthom biex jeħilsu minn xi ħaxix ħażin inxtered għal art pubblika. Dan l-arrest wassal għal rabja fost ranchers oħrajn li ħassew li dan kien attentat ieħor mill-awtoritajiet Federali biex jindaħlu fil-propjetà privata tagħhom. Madankollu, bil-mod il-mod, l-okkupanti bdew jabbandunaw l-assedju tagħhom, li issa spiċċa għalkollox. Konfront imdemmi Konflitt bejn żewġ gruppi rivali spiċċa ddeġenera f'rewwixta sħiħa f'ħabs li jinsab fil-belt ta' Monterrey, fil-Messiku. Skont informazzjoni maħruġa mill-awtoritajiet lokali, jidher li l-ġlied beda meta grupp ta' kriminali li ddaħħal f'dan il-ħabs riċentement iddeċieda li jħabbatha ma' grupp ieħor li kien ilu jżomm il-poter fost il-priġunieri. Madankollu, il-konfront, li dam madwar tliet sigħat, spiċċa nxtered ma' diversi partijiet tal-ħabs fejn saħansitra kien hemm xi blokok li ngħataw in-nar fl-agħar ħinijiet ta' ġlied. Meta l-awtoritajiet reġgħu ħadu l-kontroll tas-sitwazzjoni, sar magħruf li kienu madwar 49 il-persuni li tilfu ħajjithom waqt il-ġlied, filwaqt li 12 oħra spiċċaw midruba. Sena u nofs oħra L-Assistent Direttur Ġenerali tal-World Health Organization Marie-Paule Kieny ħabbret li huwa mistenni li f'temp ta' ftit ġimgħat ikun ikkonfermat il-kollegament bejn il-virus Zika u żewġ diżordnijiet newroloġiċi li jirriżultaw minnha, jiġifieri l-microcephaly u Guillain-Barre Syndrome. Madankollu, hija sostniet li taf tgħaddi sena u nofs sakemm ikun hemm vaċċinazzjonijiet fuq skala kbira. L-aktar vaċċini fi stadju avvanzat ta' żvilupp indikati minnha kienu wieħed li qiegħed jaħdem fuqu l-US National Institutes of Health u ieħor tal-Bharat Biotech, kumpanija Indjana. Għaldaqstant, minħabba l-entità tal-virus, il-miżuri ta' prevenzjoni u trattament attwali huma simili għal dawk issuġġeriti għall-influwenza komuni. Ikomplu n-negozjati Fl-aħħar jiem komplew in-negozjati bejn ir-Renju Unit u l-Unjoni Ewropea hekk kif iż-żewġ naħat ippruvaw jirfinaw ftehim li se jkun diskuss fil-Kunsill Ewropew fil-laqgħat li se jsiru fit-18 u d-19 ta' Frar. Ir-Renju Unit għamel pressjoni fuq l-Unjoni biex jingħata l-opportunità li jibda jgawdi minn diversi eċċezzjonijiet li jagħtuh aktar kontroll fuq kwistjonijiet relatati mal-ekonomija u l-immigrazzjoni. Madankollu, filwaqt li rigward din tal-ewwel sar progress sostanzjali, dwar l-immigrazzjoni jidher li għad hemm numru ta' differenzi hekk kif diversi Stati Membri tal-Lvant tal-Ewropa jridu li ħaddiema Ewropej ikollhom aċċess għall-benefiċċji daqs ċittadini Brittaniċi, ħaġa li l-Prim Ministru David Cameron qiegħed jirreżisti. Jaqtgħu qalbhom Il-kontrolluri tal-European Space Agency (ESA) li qegħdin jamministraw il-missjoni Rosetta, li permezz tagħha s-sonda Philae niżlet fuq il-kometa 67P ħabbru li ftit li xejn hemm ċans li s-sonda se terġa' topera. Philae tniżżlet fuq 67P f'Novembru 2014. Madankollu, il-proċedura ta' nżul kienet kumplessa hekk kif is-sonda ħabtet mal-art b'saħħa kbira u taret f'żona tal-kometa mudlama u li ma ppermettitilhiex tirriġenera l-batterija tagħha li jaħdmu bl-enerġija solari. Minkejja d-diversi attentati li saru biex Philae titressaq f'żona aħjar, l-angolu li niżlet bih żamm lill-ESA milli tagħmel il-manuvra mixtieqa. Għaldaqstant, l-aġenzija ħadet biss 60 siegħa ta' operat qabel tilfet il-kuntatt mas-sonda għalkollox. Intervent tan-NATO Il-Ministri għad-Difiża tan-NATO qablu li jilqgħu talba tal-Ġermanja u t-Turkija biex tkun provduta assistenza internazzjonali biex ikun imrażżan l-operat ta' kriminali li qegħdin jużaw rotot fil-Lvant tal-Mediterran biex jittraffikaw in-nies mil-Lvant Nofsani għall-Ewropa. Is-Segretarju Ġenerali tan-NATO, Jens Stoltenberg, ħabbar li dan se jsir permezz ta' sorveljanza akbar taż-żona, flimkien mal-iskjerament ta' Standing Maritime Group 2, flotta li se tkun qiegħda tgħasses il-Baħar Eġew biex isservi ta' deterrent għat-traffikanti. Din id-deċiżjoni ttieħdet hekk kif l-infrastrutturi tal-pajjiżi ta' passaġġ għal dawn l-immigranti, speċjalment tal-Greċja u t-Turkija, spiċċaw taħt pressjoni kbira, hekk li huwa stmat li fl-2015 qasmu l-fruntieri tagħhom madwar 900,000 applikant għar-refuġju.